Keywords

Summary



Keywords

1. Kohtumenetlus – Suuline menetlus – Uuendamine – Kohustus uuendada suuline menetlus, et võimaldada pooltel esitada oma seisukohad kohtujuristi ettepanekus tõstatatud õigusküsimuste kohta – Puudumine

(Euroopa Kohtu kodukord, artikkel 83)

2. Euroopa Liidu omavahendid – Tuvastamine ja käsutusse andmine liikmesriikide poolt – Kohustus nõuda imporditollimaksud tollivormistusjärgselt sisse – Ülemäärane eksportimata suhkruvaru – Tuvastamata ja käsutusse andmata jätmine vääramatu jõu või liikmesriigist sõltumatul põhjusel sissenõudmise lõpliku võimatuse puudumisel – Kohustuste rikkumine

(EÜ artikkel 10; 1985. aasta ühinemisakt, artikkel 254; nõukogu määrus nr 3771/85, artikli 8 lõike 3 punkt c; nõukogu määrus nr 1552/89, artiklid 2, 11 ja 17; komisjoni määrus nr 579/86, artiklid 4, 7 ja 8; nõukogu otsus 85/257, artikli 2 punkt a ja artikkel 7, ning nõukogu otsus 88/376, artikli 2 punkt a)

Summary

1. Vt otsuse tekst.

(vt punktid 45–47)

2. Liikmesriik, kes ei anna Euroopa Komisjoni käsutusse teatavat eurodes väljendatud summat, mis kuulub tasumisele pärast selle liikmesriigi Euroopa Ühendusega ühinemist eksportimata ülemäärase suhkruvaru eest, rikub kohustusi, mis tulenevad EÜ artiklist 10; akti Hispaania Kuningriigi ja Portugali Vabariigi ühinemistingimuste ja asutamislepingutesse tehtavate muudatuste kohta artiklist 254; otsuse 85/257 ühenduste omavahendite süsteemi kohta artiklist 7; määruse nr 579/86, millega kehtestatakse Hispaanias ja Portugalis 1. märtsi 1986. aasta seisuga esinevat suhkrusektori toodete varu käsitlevad üksikasjalikud eeskirjad ja mida on muudetud määrusega nr 3332/86, artiklitest 4, 7 ja 8 ning määruse nr 1552/89, millega rakendatakse ühenduste omavahendite süsteemi käsitlev otsus 88/376, artiklitest 2, 11 ja 17.

Määruse nr 3771/85, mis käsitleb Portugalis asuvat põllumajandustoodete varu, artikli 8 lõike 3 punkt c näeb nimelt ette, et selle määruse üksikasjalike rakenduseeskirjadega, mis tuleb kehtestada põllumajandusturgude ühist korraldust käsitlevates õigusnormides ettenähtud menetluse alusel, nähakse eelkõige ette maksu sissenõudmine, kui asjaomane isik ei järgi ülemääraste toodete müügi korda. Seega näeb määrus nr 579/86 liikmesriigis tuvastatud ülemäärase suhkruvaru kõrvaldamiseks eelkõige ette sellise varu ekspordi kindlaksmääratud tähtaja jooksul, ning selle tähtaja jooksul eksportimata jätmise korral näeb selle määruse artikli 7 lõige 1 ette sellise summa tasumise, mis on võrdne 30. juunil 1987 valge suhkru suhtes kohaldatava impordimaksuga.

Määruse nr 3771/85 artikli 8 lõike 3 punktis c ja määruse nr 579/86 artikli 7 lõikes 1 ette nähtud maks kujutab endast muud suhkruturu ühise korralduse raames sätestatud tollimaksu otsuse 85/257 artikli 2 punkti a tähenduses ja otsuse 88/376 artikli 2 punkti a tähenduses.

Sellest tuleneb, et liikmesriik oli kohustatud andma summa komisjoni käsutusse; seda enam, et määruse nr 1552/89 (millele viitab komisjon) artikli 17 lõike 2 alusel on liikmesriigid tuvastatud õigusele vastavate summade komisjoni käsutusse andmise kohustusest vabastatud ainult sellisel juhul, kui kõnealused summad on vääramatu jõu tõttu sisse nõudmata jäänud, või kui ilmneb, et liikmesriikidest sõltumatutel põhjustel on neid summasid lõplikult võimatu sisse nõuda.

(vt punktid 57, 69, 79 ja 82)